Söngvakeppni evrópskra sjónvarpsstöðva 1986

Söngvakeppni evrópskra sjónvarpsstöðva 1986 var 31. Söngvakeppni evrópskra sjónvarpsstöðva og var haldin í Grieghallen í Bergen í Noregi 3. maí árið 1986. Þetta var í fyrsta skipti sem Noregur hélt keppnina. Kynnir kvöldsins var Åse Kleveland, þekktur gítarleikari, forseti sambands norsks tónlistarfólks og fyrrum keppandi söngvakeppninnar.

Í keppninni 1986 var í fyrsta sinn konungborið fólk á meðal gesta - Haraldur krónprins, Sonja krónprinsessa, Martha Louise prinessa og Hákon Magnús prins voru öll viðstödd keppnina.

Sandra Kim vann keppnina þetta árið með laginu „J'aime la vie“ fyrir hönd Belgíu. Sandra var þá aðeins 13 ára gömul og er yngsti sigurvegarinn í sögu keppninnar. Núverandi reglur söngvakeppni evrópskra sjónvarpsstöðva kveða á um að keppandi verið að hafa náð 16 ára aldri. Ef þeirri reglu verður ekki breytt mun met Söndu aldrei falla. Í texta sigurlagsins segist Sandra vera 15 ára gömul en eftir keppnina kom í ljós að hún var aðeins 13 ára. Sviss, sem varð í öðru sæti, vildi að Sandra yrði dæmd úr leik, en úr því var þó ekki.

Bakgrunnur.

Fyrir árið 1985 hafði Noregur fengið það orðspor að vera „núllstigalandið“ enda hafði landið þá þrisvar fengið núll stig í keppninni og sex sinnum verið í síðasta sætinu. Þegar landið loksins vann keppnina árið 1985 nýtti norska ríkisútvarpið, NRK, sér það vel í landkynningar. Haustið 1985 hafði NRK ákveðið að keppnin skyldi vera haldin í Grieghallen í Bergen. Osló, Stafangur, Sandnes og Þrándheimur höfðu þó einnig sýnt áhuga á að halda keppnina.

Þar sem þetta var í fyrsta skiptið sem keppnin var haldin í Noregi var NRK tilbúið til að eyða þónokkrum fjárhæðum í keppnina og breytti Grieghallen í „víkingaíshöll“. Auk þess klæddist Åse demantsskreyttum síðkjól í opnunaratriði keppninnar. Kjóll þessi vóg heil 6,8 kg og er til sýnis í búningadeild NRK í Marienlyst í Osló.

Í opnunaratriði keppninnar 1986 söng Åse lagið „Welcome to Music“ en texti lagsins var á ensku og frönsku auk þess sem ýmis önnur evrópsk tungumál fylgdu með. Í upphafsræðu sinni sagði Åse frá leið Noregs í söngvakeppni evrópskra sjónvarpsstöðva og gleði Norðmanna yfir því að fá loksins að halda hana. Sissel Kyrkjebø og Steinar Ofsdal, ásamt symfóníuhljómsveit norska ríkisútvarpsins fluttu intervalatriði kvöldsins. Þetta atriði varð upphafið að alþjóðlegum ferli Sissel.

Frumraunir og afturkallanir.

Ísland keppti í fyrsta skiptið í söngvakeppni evrópskra sjónvarpsstöðva þetta ár þar sem RÚV hafði loksins náð gervihnattatenginu til útlanda það ár.

Grikkland dróg sig úr keppni, en hefði verið átjánda land á svið með lagið „Wagon-lit“ (βάγκον λι) með söngkonunni Polinu. Ítalska sjónvarpsstöðin RAI ákvað einfaldlega að taka senda ekki keppanda til Bergen og tók því ekki þátt.

Stigagjöf.

Sigurlagið „J'aime la vie“ frá Belgíu hlaut stig frá dómnefndum allra landa. Eftir að fyrstu tvær dómnefndirnar höfðu gefið sín stig var Belgía með afgerandi forystu út alla stigagjöfina og það haðfi ekki gerst svo snemma síðan ABBA vann árið 1974. Þar að auki var Sviss í öðru sæti mestan hluta stigagjafarinnar. Hefð hafði verið fyrir því hjá dómnefndum að gefa lagi gestgjafanna mörg stig en það gerðist ekki í þetta sinn. Lag Noregs „Romeo“ fékk aldrei fleiri en sex stig af tólf möguleikum frá nokkurri dómnefnd.

Belgía sló stigamet í keppninni en Sandra hlaut alls 176 stig. Svo há tala hafði aldrei áður sést. Met þetta hélst allt til ársins 1993 þegar Írland fékk alls 187 stig. Sandra hlaut 77,2% af mögulegum stigum, sem var árið 2016, enn áttundi besti árangur sigurvegara söngvakeppninnar.

Ísland í Söngvakeppni evrópskra sjónvarpsstöðva 1986.

Ísland keppti í fyrsta skiptið í söngvakeppni evrópskra sjónvarpsstöðva árið 1986. Forkeppni var haldin á Íslandi og varð lagið „Gleðibankinn“ með Pálma Gunnarssyni hlutskarpast. Eftir forkeppnina bættust Helga Möller og Eiríkur Hauksson við og úr varð söngflokkurinn ICY. Mikil eftirvænting var í Íslendingum fyrir keppnina enda átti landið að vinna hana. Svo fór nú ekki því Ísland fékk aðeins 19 stig og lenti því í 16. sæti. Ísland hlaut mest sex stig, frá Spáni. Alls gáfu dómnefndir fimm landa Íslandi stig. Það voru dómnefndir Hollands, Tyrklands, Spánar, Kýpur og Svíþjóðar. Svíþjóð hlaut til baka tólf stig Íslendinga. Íslenska dómnefndin gaf sigurlagi ársins, „J'aime la vie“ frá Belgíu, tíu stig. Þorgeir Ástvaldsson skýrði Íslendingum frá keppninni og stigakynnir var Guðrún Skúladóttir.